b"\n_START_ARTICLE_\nFintias (kaupunki)\n_START_SECTION_\nMaantiede\n_START_PARAGRAPH_\nFintiaan kaupunki sijaitsi Eknomos-vuorella Sisilian etel\xc3\xa4rannikolla Himera-joen (nyk. Salso) suussa. Nykyisin vuori tunnetaan nimell\xc3\xa4 Monte San Angelo, ja se on it\xc3\xa4isin osa Montagna di Licata -vuoria, jotka sijaitsevat nykyisen Licatan (my\xc3\xb6s Alicata) kaupungin ja joen suun l\xc3\xa4nsipuolella. Rannikolla Fintiaasta l\xc3\xa4nteen sijaitsi Akragas ja it\xc3\xa4puolella Gela. Et\xc3\xa4isyyden Akragaahan mainitaan olleen 23 roomalaista mailia eli noin 37 kilometri\xc3\xa4, ja et\xc3\xa4isyys Gelaan oli suurin piirtein saman verran.\n_START_SECTION_\nHistoria\n_START_PARAGRAPH_\nFintiaan paikalla oli ollut jonkinlaista asutusta jo arkaaisella kaudella, mutta ei viel\xc3\xa4 varsinaista kaupunkia. N\xc3\xa4m\xc3\xa4 l\xc3\xb6yd\xc3\xb6kset on kytketty Gelan kaupungin perustaneisiin siirtokuntalaisiin ennen kyseisen kaupungin perustamista. My\xc3\xb6hemmin 500-luvulla eaa. paikalla oli Akragaan tyranni Falariin perustama linnoitus (frurion). Joskus paikkaan on kytketty my\xc3\xb6s saaren ei-kreikkalaisiin alkuper\xc3\xa4isasukkaisiin kuuluneen sikaanien heimon kaupunki Inikos, mutta heikoin perustein._NEWLINE_Fintiaan kaupungin perusti Akragaan tyranni Fintias noin vuonna 282 eaa. H\xc3\xa4n tuhosi Gelan kaupungin noin vuonna 286\xe2\x80\x93282 eaa., ja asutti sen v\xc3\xa4est\xc3\xb6n l\xc3\xa4hemm\xc3\xa4ksi Akragasta uuteen kaupunkiin, jolle antoi oman nimens\xc3\xa4. Piirtokirjoitusten ja rahojen perusteella kaupungin asukkaat kutsuivat itse\xc3\xa4\xc3\xa4n pitk\xc3\xa4\xc3\xa4n gelalaisiksi, ja nimi esiintyy viel\xc3\xa4 ensimm\xc3\xa4isell\xc3\xa4 vuosisadalla eaa. My\xc3\xb6hemmin latinaksi asukkaat tunnettiin my\xc3\xb6s etnonyymill\xc3\xa4 Phintiensis._NEWLINE_Fintiasta ei lueta polikseksi eli kaupunkivaltioksi my\xc3\xb6h\xc3\xa4isen syntyajan vuoksi. Kaupunki ei koskaan noussut yht\xc3\xa4 merkitt\xc3\xa4v\xc3\xa4ksi kuin Gela. Sen mainitaan tarjonneen ensimm\xc3\xa4isen puunilaissodan aikaan suojaa Rooman laivastolle. Karthagolaiset hy\xc3\xb6kk\xc3\xa4siv\xc3\xa4t kuitenkin satamassa roomalaisten kimppuun ja upottivat monta laivaa. Fintias vaikuttaa kukoistaneen 100-luvulla eaa. Cicero mainitsee kaupungin satamana, josta vietiin paljon viljaa saaren toimiessa Rooman vilja-aittana._NEWLINE_Kaupungin kukoistuskausi vaikuttaa kuitenkin j\xc3\xa4\xc3\xa4neen lyhyeksi, ja se vaikuttaa arkeologisten l\xc3\xb6yt\xc3\xb6jen perusteella taantuneen noin 40\xe2\x80\x9330 eaa. Kaupungin taantumisen muiden Sisilian etel\xc3\xa4rannikon kaupunkien tavoin vahvistaa my\xc3\xb6s Strabon, sill\xc3\xa4 h\xc3\xa4n ei mainitse sit\xc3\xa4 poikkeuksia luetellessaan. Kaupungin nimi esiintyy viel\xc3\xa4 Pliniuksella ja Ptolemaioksella, mutta jostakin erikoisesta syyst\xc3\xa4 kumpikin viittaa siihen sis\xc3\xa4maakaupunkina, vaikka se oltiin tunnettu nimenomaan satamana. Ptolemaios k\xc3\xa4ytt\xc3\xa4\xc3\xa4 kaupungista nimimuotoa Fthinthia. Itinerarium Antonini Augustissa kaupunki esiintyy ilmeisen virheellisess\xc3\xa4 nimimuodossa Plintis. Arkeologia ei vahvista kaupungin olemassaoloa ajanlaskun alun j\xc3\xa4lkeen. On kuitenkin mahdollista, ett\xc3\xa4 asutus siirtyi Rooman keisarikaudella hieman eri paikkaan. Joka tapauksessa ymp\xc3\xa4rist\xc3\xb6ss\xc3\xa4 on l\xc3\xb6yt\xc3\xb6jen perusteella ollut maalaismaista asutusta my\xc3\xb6h\xc3\xa4isantiikin ajalle saakka._NEWLINE_Joitakin Fintiaan raunioita oli n\xc3\xa4kyviss\xc3\xa4 viel\xc3\xa4 1800-luvulla. Kaupungin alueella on suoritettu arkeologisia kaivauksia 1980-luvulta l\xc3\xa4htien ja ainakin viel\xc3\xa4 vuosina 2000\xe2\x80\x932014.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nFintiaan akropoliina eli yl\xc3\xa4kaupunkina ja linnavuorena toimi Monte San Angelo -vuoren huippu, jolla nykyisin sijaitsee keskiaikainen Castello Sant'Angelon linna. Kaivauksia on suoritettu ennen kaikkea akropoliin etel\xc3\xa4- ja koillisrinteiss\xc3\xa4, mist\xc3\xa4 on kaivettu joitakin asuinkortteleita. Niit\xc3\xa4 varten akropoliin rinteess\xc3\xa4 on ollut terassipengerryst\xc3\xa4. Lis\xc3\xa4ksi on kaivettu muun muassa kaupungin hautausmaita._NEWLINE_Antiikin ajan l\xc3\xa4hteiden mukaan kaupunki oli rakennettu suurisuuntaisesti, ja siell\xc3\xa4 oli stoilla reunustettu agora ja temppeleit\xc3\xa4 sek\xc3\xa4 kaupunginmuurit. Kaupungin julkisia rakennuksia ja pyh\xc3\xa4k\xc3\xb6it\xc3\xa4 ei kuitenkaan ole viel\xc3\xa4 kaivettu."